FI Euroopan unionin virallinen lehti CE 78/63

(2004/C 78 E/0064)

KIRJALLINEN KYSYMYS E-1987/03

esittäjä(t): Piia-Noora Kauppi (PPE-DE) ja Per-Arne Arvidsson (PPE-DE) komissiolle

(16. kesäkuuta 2003)

Aihe: EU-jäsenyyttä hakeneissa maissa sovelletut ydinturvallisuusperiaatteet

Viittaamme ehdotukseen neuvoston direktiiviksi ydinlaitosten turvallisuuden alalla sovellettavista perusvelvollisuuksista ja yleisistä periaatteista (1). Direktiivissä ehdotetaan yhteisiä turvallisuusstandardeja ja tarkastusjärjestelmiä, jotta laajentuneessa EU:ssa voitaisiin taata ydinturvallisuuteen liittyvien yhteisten menetelmien ja kriteerien soveltaminen. Direktiivi perustuu IAEA:n johdolla laadittuun ydinturvallisuutta koskevaan yleissopimukseen, ja siinä säädetään ydinturvallisuusjärjestelmän täsmällisistä oikeudellisista puitteista.

IAEA:n turvallisuusjärjestelmän turvallisuussääntöjä ja -menettelyjä yhtenäistetään lähiaikoina. Euroopan parlamentti on ilmaissut kesäkuussa 2002 antamassaan liittymisprosessia käsittelevässä päätöslauselmassa kantansa avoimesta lähestymistavasta, jota tulisi soveltaa Bulgariassa sijaitsevan Kozloduyn ydinvoimalan kolmos- ja nelosreaktorin tulevaan toimintaan. Voiko komissio määrittää — ottaen huomioon edellä mainitut seikat ja IAEA:n tarkastajien arviot ja suositukset — miten Euroopan parlamentin kanta ja IAEA:n arviointi on otettu huomioon Bulgarian kanssa käytävissä liittymisneuvotteluissa?

Kozloduyn kolmos- ja nelosreaktoria on parannettu merkittävästi vuosina 1991—2002. IAEA:n turvallisuustarkastusryhmän kesäkuussa 2002 tekemien arvioiden mukaan parannustöissä on paneuduttu kaikkiin turvallisuusongelmiin, ja parannustöiden ansiosta reaktorit on saatu IAEA:n ydinturvallisuus-standardien mukaisiksi. Lisäksi Bulgariassa on riippumaton ja asiantunteva ydinvoiman säätelyviran-omainen. Voiko komissio selvittää, miten se aikoo soveltaa ydinturvallisuutta koskevan sopimuksen periaatteita Kozloduyn tapaukseen, kun se ottaa huomioon edellä mainitut seikat ja liittymiskonferenssissa käsiteltyjen energiaa koskevien neuvottelulukujen yhteydessä esitetyt unionin vaatimukset kyseisten reaktorien pikaisesta sulkemisesta?

Loyola de Palacion komission puolesta antama vastaus

(24. heinäkuuta 2003)

Mitä tulee liittymisneuvottelujen tämänhetkiseen tilanteeseen Kozloduyn ydinvoimalan yksiköiden 3 ja 4 ydinturvallisuuden osalta, komissio muistuttaa, että energiaa koskevan luvun 14 käsittely Bulgarian kanssa päätettiin toistaiseksi liittymiskonferenssin yhteydessä 18. marraskuuta 2002. Euroopan unionin yhteisessä kannassa viitataan jäsenvaltioiden ja Bulgarian välisen ydinturvallisuutta koskevan sopimuksen määräyksiin ydinturvallisuudesta ja erityisesti Kozloduyn ydinvoimalan yksiköistä 3 ja 4. Bulgarian hallitus on sitoutunut sulkemaan Kozloduyn ydinvoimalan yksiköt 3 ja 4 vuonna 2006. Euroopan unionin neuvoston alaisuudessa suoritettavan vertaisarviointimenettelyn yhteydessä EU lähettää asiantuntijaryhmän Bulgariaan mahdollisimman pian ennen kaikkien liittymisneuvottelujen päättämistä. Euroopan unioni ottaa myös huomioon Bulgarian odotukset siitä, että yhteisö turvaa jatkossakin rahoitustuen (joka liittyy Kozloduyn ydinvoimalan tiettyjen yksiköiden suunnitellusta sulkemisesta aiheutuviin vaikutuksiin), ja ilmoittaa olevansa valmis harkitsemaan asiaa.

Komission katsoo, että arvoisien parlamentin jäsenten esittämiä kysymyksiä Kozloduyn ydinvoimalan yksiköistä 3 ja 4 on tarkasteltava tätä taustaa vasten. Siltä osin kun kysymykset liittyvät mainittua sopimusta edeltävään aikaan, komissio pyytää arvoisia parlamentin jäseniä tutustumaan komission aiempiin vastauksiin, erityisesti vastaukseen, joka annettiin Marjo Matikainen-Kallströmin ja Christian Rovsingin esittämään kirjalliseen kysymykseen E-3164/02 (2).

Komission mielestä on tärkeää muistaa, että WPNS (Working Party on Nuclear Safety) on suorittanut Euroopan unionin neuvoston alaisuudessa arvion Kozloduyn ydinvoimalan yksiköistä 3 ja 4 samoin kuin kaikista ehdokasmaiden ydinvoimaloista. Tämän arvioinnin perusteella annettiin suosituksia, joiden täytäntöönpanoa WPNS seurasi vuoden 2002 alkupuoliskolla. WPNS katsoo, että viiden suosituksen täytäntöönpanoa olisi edelleen seurattava erityisen tarkasti ja muistuttaa raporteissaan kesäkuulta 2001 ja 2002, että yksikköihin 3 ja 4 tehdyt parannukset liittyivät suunnitelmiin sulkea yksiköt vuonna 2006.

(1) KOM(2003) 32 lopullinen.

(2) EUVL C 11 E, 15.1.2004, s. 30.